เสนอรัฐบาลให้เร่งเติมเม็ดเงินในระบบเศรษฐกิจโดยเร็ว โดยเฉพาะโครงการคนละครึ่งและโครงการช้อปดีมีคืน
นายธนวรรธ์ พลวิชัย อธิการบดีและประธานที่ปรึกษาศูนย์พยากรณ์เศรษฐกิจและธุรกิจ  มหาวิทยาลัยหอการค้าไทย กล่าวว่า จากสถานการณ์การแพร่ระบาดของโรคโควิด -19 ระลอกที่ 3 ซึ่งส่งผลกระทบในวงกว้าง โดยจากจำนวนผู้ติดเชื้อรายวันและผู้เสียชีวิตที่สูงต่อเนื่องทำให้ความเชื่อมั่นผู้บริโภคลดลง ทั้งการจับจ่ายใช้สอยและการท่องเที่ยว ประกอบกับรัฐบาลปิดสถานประกอบการในจังหวัดพื้นที่สีแดงและเข้มงวดสูงสุด ทำให้กิจกรรมทางเศรษฐกิจหดหาย โดยคาดการณ์ว่าความเสียหายจากการระบาดของโควิด-19 ระลอกที่ 3 มีมูลค่าถึง 300,000 ล้านบาท ในช่วงไตรมาสที่ 2 การขยายตัวทางเศรษฐกิจจะลดลงตามไปด้วย แต่เชื่อว่าหากประชาชนทยอยฉีดวัคซีนอย่างเป็นทางการเต็มที่สถานการณ์ทางเศรษฐกิจจะกลับมาดีขึ้น สำหรับมาตรการกระตุ้นเศรษฐกิจของรัฐบาล ที่นำเม็ดเงินมาเติมในระบบเศรษฐกิจไตรมาสที่ 2 และไตรมาสที่ 3 ในขณะนี้ถือเป็นเรื่องที่ดี แต่เม็ดเงินที่เติมเข้ามายังถือว่าน้อยและยังไม่สอดคล้องกับความเสียหายที่เกิดขึ้น อย่างไรก็ตาม จะต้องติดตามว่าพระราชกำหนดกู้เงินฉบับใหม่ของรัฐบาล วงเงิน 500,000 ล้านบาท จะนำมากระตุ้นภาคเศรษฐกิจอย่างไรบ้าง พร้อมเสนอรัฐบาลให้เติมเม็ดเงินในระบบเศรษฐกิจให้เร็วที่สุดในเดือนมิถุนายนนี้ ทั้งการเติมเม็ดเงินโครงการคนละครึ่งจาก 93,000 ล้านบาท เป็น 186,000 ล้านบาท หรือเติมเม็ดเงินโครงการคนละครึ่งจาก 3,000 บาท เป็น 6,000 บาท , การเติมเม็ดเงินโครงการช้อปดีมีคืน , โครงการท่องเที่ยวต่างๆ รวมถึงการกระตุ้นให้ประชาชนฉีดวัคซีนโควิด -19 เชื่อว่าจะช่วยกระตุ้นเศรษฐกิจให้ดีขึ้นได้นายธนวรรธ์ ยังกล่าวถึงโครงการ "ภูเก็ตแซนด์บ็อกซ์" ว่า ในส่วนของภาคเอกชนยินดีให้การสนับสนุนโครงการนี้อย่างเต็มที่และจะเป็นเรื่องที่ดีเพราะหากฉีดวัคซีนให้ประชาชนในจังหวัดภูเก็ตเกินร้อยละ 50 แล้ว และเมื่อเปิดรับนักท่องเที่ยวก็จะช่วยฟื้นเศรษฐกิจได้ดี เมื่อหากนักท่องเที่ยวเที่ยวในจังหวัดภูเก็ตกักตัวครบ 14 วันแล้วไม่ติดเชื้อก็สามารถเดินทางท่องเที่ยวไปยังจังหวัดอื่นๆ ได้ ก็จะเป็นการดึงดูดนักท่องเที่ยวเข้ามาได้เป็นอย่างดี อีกทั้งเชื่อว่าจะเป็นการช่วยประชาสัมพันธ์การท่องเที่ยวในไตรมาสที่ 4 ได้มากขึ้นด้วย